Obsequiosam in singulis beneplacitis voluntatem cum salute premissa. Leven heren und sunderges vrunde. Juwe erbarcheit wil weten, dat wi hemliken van guden vrunden vornomen hebben, dat Magnus Deken, de voget in Alande, was sik hoge beklaget und moget, dat em sin gelt nicht wedder werden kan, dat he bi Wulfart Rosendale, guder dechtnisse, in geset hadde in reden penningen up guden loven, und menet dar wat umme to donde umme sines geldes willen, kan id em vallen, also uns berichtet is van vrunden. Hir umme, leven heren und vrundes, pruvet hir dat beste ud, dat gi edder de juwe dar nicht umme beschadet werden, und nemet dat vor nenen unwillen, dat we ju dit to scriven, went wi dat don umme dat beste, dat wi node juwen schaden wolden weten. Hir mede bedet to uns. Scriptum die beati Augustini. Proconsules Aboenses, vestri humiles. Adress: Prudentibus viris et discretis dominis proconsulibus civitatis Revaliensis, amicis nostris predilectis, hec littera presentetur.